b'\n_START_ARTICLE_\nAnne K\xc3\xa4ns\xc3\xa4kangas\n_START_PARAGRAPH_\nAnne K\xc3\xa4ns\xc3\xa4kangas (o.s. Paavolainen, s. 21. kes\xc3\xa4kuuta 1960 Kokkola) on entinen suomalainen kiekonheitt\xc3\xa4j\xc3\xa4. H\xc3\xa4n edusti Kokkolan Veikkoja ja h\xc3\xa4nt\xc3\xa4 valmensi Reijo Paavolainen._NEWLINE_K\xc3\xa4ns\xc3\xa4kangas voitti Pohjoismaiden mestaruuden Reykjavikissa 1982 tuloksella 54,26 m. Helsingin MM-kilpailuissa 1983 h\xc3\xa4n oli karsintakilpailussa viidestoista pudoten jatkosta. Rooman MM-kisoissa 1987 h\xc3\xa4n oli karsinnassa kuudestoista ja putosi loppukilpailusta. K\xc3\xa4ns\xc3\xa4kangas edusti Suomea aikuisten maaotteluissa vuosina 1979\xe2\x80\x931988. H\xc3\xa4n voitti kiekkokilpailun viidess\xc3\xa4 maaottelussa: Helsingiss\xc3\xa4 1986 ja 1988, Tampereella ja Tukholmassa 1987 sek\xc3\xa4 \xc3\x98yestadissa 1988._NEWLINE_K\xc3\xa4ns\xc3\xa4kangas voitti Suomen mestaruuden Vaasassa 1986, Kuopiossa 1987 ja H\xc3\xa4meenlinnassa 1988. SM-hopeaa h\xc3\xa4n saavutti 1979 ja SM-pronssia 1985. Kiekonheiton sis\xc3\xa4ratojen Suomen mestaruuden h\xc3\xa4n voitti Kuopiossa 1988._NEWLINE_K\xc3\xa4ns\xc3\xa4kangas heitti kiekkoenn\xc3\xa4tyksens\xc3\xa4 64,24 m Nivalassa 1983. Kuulaa h\xc3\xa4n ty\xc3\xb6nsi parhaimmillaan 16,01 m Kokkolassa 1982.'